钦定古今图书集成/明伦汇编/官常典/第727卷 > 袁镛
## 钦定古今图书集成/明伦汇编/官常典/第727卷 > 袁镛

按《宁波府志》：“镛字天与，有大志，邃于《春秋》之学。登咸
淳七年进士第。以父忧未即仕，见国事，蹙窃叹曰：‘生
为宋臣，死则为宋鬼。顾无寸兵尺地，不能捍御以固
社稷，仗义执言，从颜常山、张睢阳诸君于地下，不失
为宋国臣足矣。适元将遣游兵十八骑驻于西山之
资教寺，镛不胜悲愤填胸，义气激烈，遂约沿海制置’”
使兼知庆元府事赵孟传及将作少监谢昌元共出
师御敌。赵孟传与谢昌元共绐之曰：“尔第先往，我二
人当即以兵继。”镛信之，遂奋然独往，厉声言曰：“汝主
无故谋起干戈，残我土宇，使我无辜赤子宛转于锋
刃之下，真天地鬼神有所不容。四方忠义之士无不
日夜愤惋，勤王之师四面皆至，吾恐汝北归无日也。”
言未竟就执，而孟传、昌元二人已密往车厩献版图，
屈膝迎降矣。元将奇镛才，欲胁之令降，曰：“从则富贵
汝，不从则烧戮汝。”镛骂曰：“我堂堂宋室之臣，死则死
耳，岂降志从汝乎？”元将怒，纵火燎之，须发殆尽，词气
愈厉，至死不少变。其日家人惊悼，赴水而死者十有
七人焉。